มั่นใจการฉีดวัคซีนนักเรียนจะครอบคลุมร้อยละ 90 ก่อนเปิดเรียนแบบ on site 15 พฤศจิกายนนี้
นายธนกร วังบุญคงชนะ โฆษกประจำสำนักนายกรัฐมนตรี เผยความคืบหน้าของเด็กนักเรียนที่ฉีดวัคซีนในประเทศในขณะนี้ พบว่า มีนักเรียนที่ประสงค์ฉีดวัคซีน จำนวน 3,917,736 คน ฉีดวัคซีนเข็มที่ 1 แล้ว 3,423,581 คน คิดเป็นร้อยละ 87.39 และฉีดวัคซีนเข็มที่ 2 แล้ว 640,731 คน คิดเป็นร้อยละ 16.35 โดยจำนวนนักเรียนที่ฉีดวัคซีนครบ 2 เข็มแล้ว จำแนกตามรายภาค ได้แก่ ภาคอีสานฉีดได้ 242,920 คน ภาคกลาง 161,657 คน ภาคใต้ 99,424 คน ภาคตะวันออก 50,094 คน ภาคเหนือ 49,280 คน และภาคตะวันตก 37,338 คน สำหรับความคืบหน้าการฉีดวัคซีนให้ครูและบุคลากรทางการศึกษา ฉีดวัคซีนเข็มที่ 1 แล้ว 837,392 ราย ฉีดเข็มที่ 2 แล้ว 594,893 ราย และยังไม่ได้ฉีด 56,995 รายพร้อมกันนี้สำนักงานหลักประกันสุขภาพแห่งชาติ (สปสช.) ได้มอบชุดตรวจ ATK สำหรับตรวจคัดกรองโควิด-19 จำนวนกว่า 46,000 ชุดแล้ว แก่โรงเรียนสังกัด กทม. จำนวน 437 แห่ง ที่มีความพร้อมในการเปิดการเรียนการสอนแบบ On-Site ในวันที่ 15 พฤศจิกายนนี้ ยืนยัน หากคัดกรองแล้วพบผลเป็นบวก ระบบสาธารณสุขของเรามีความพร้อมในการรักษาให้หายได้อย่างแน่นอน